CELEX: 52017PC0605
Language: et
Date: 2017-10-18 00:00:00
Title: Soovitus: NÕUKOGU OTSUS, millega antakse luba alustada läbirääkimisi Euroopa Liidu ja Kanada vahelise lepingu üle, mis käsitleb broneeringuinfo edastamist ja kasutamist, et ennetada ja tõkestada terrorismi ja muid raskeid rahvusvahelisi kuritegusid

EUROOPA KOMISJON
            Brüssel,18.10.2017
            COM(2017) 605 final
            Soovitus:
            NÕUKOGU OTSUS,
            millega antakse luba alustada läbirääkimisi Euroopa Liidu ja Kanada vahelise lepingu üle, mis käsitleb broneeringuinfo edastamist ja kasutamist, et ennetada ja tõkestada terrorismi ja muid raskeid rahvusvahelisi kuritegusid 
            
               
         
         
            
               SELETUSKIRI
            
            
               1.EESMÄRK
            
            
               
                  26. juuli 2017. aasta arvamuses
                     1
                   märkis Euroopa Kohus, et Kanada ja ELi vahelist broneeringuinfo edastamise ja kasutamise lepingut, mis allkirjastati 25. juunil 2014, ei või selle praegusel kujul sõlmida. Seepärast peaks EL alustama Kanadaga uusi läbirääkimisi, et sõlmida broneeringuinfo leping kooskõlas Euroopa Kohtu arvamuses esitatud nõuetega.  
               
            
            
               2.SOOVITUSE TAUST
            
            
               
                  Kanada õigusaktide kohaselt peavad lennuettevõtjad, kes teenindavad Kanadasse suunduvaid reisilende, andma Kanada Piirivalveametile (CBSA) enne reisija Kanadasse saabumist elektroonilise juurdepääsu tema broneeringuinfole.
               
               
                  Nende õigusaktide eesmärk on saada broneeringuinfo enne lennu saabumist ning seega suurendavad need Kanada Piirivalveameti võimalusi hinnata eelnevalt tulemuslikult ja tõhusalt reisijatega seotud riske ja hõlbustada heauskset reisimist, tugevdades seeläbi Kanada julgeolekut. EL teeb võitluses terrorismi ja muude raskete rahvusvaheliste kuritegude vastu Kanadaga koostööd ja on seisukohal, et broneeringuinfo edastamine Kanadale võimaldab edendada rahvusvahelist õiguskaitsealast koostööd, mis saavutatakse seeläbi, et Kanada esitab broneeringuinfost saadud analüütilise teabe liikmesriikide pädevatele asutustele ning Europolile ja Eurojustile nende vastavate volituste piires. 
               
               
                  Broneeringuinfo on igalt reisijalt saadav reisiinfo, milles sisalduvad kõik andmed, mida lennuettevõtjad vajavad, et broneeringut töödelda. Käesolevas soovituses tähendab broneeringuinfo andmeid, mis on kogutud reisijatelt ja mis sisalduvad lennuettevõtja automaatses broneerimis- ja väljumiskontrollisüsteemis.
               
               
                  Lennuettevõtjad on kohustatud esitama Kanada Piirivalveametile broneeringuinfo sellises ulatuses, milles seda kogutakse ja hoitakse lennuettevõtjate automaatsetes broneerimis- ja väljumiskontrollisüsteemides.
               
               
                  Isikuandmete edastamine EList kolmandasse riiki võib toimuda ainult juhul, kui kõnealune riik tagab põhiõiguste ja -vabaduste kaitse sellisel tasemel, mis on sisuliselt samaväärne Euroopa Liidus tagatud kaitsetasemega. Tuleb tunnistada broneeringuinfo vajalikkust võitluses terrorismi ja muude raskete rahvusvaheliste kuritegude vastu ning leida lahendus, mis annaks ELi tasandil õigusliku aluse broneeringuinfo edastamiseks EList Kanadale. 
               
               
                  Euroopa Ühendus sõlmis 2005. aastal Kanadaga broneeringuinfo edastamist ja töötlemist käsitleva lepingu, mis põhineb Kanada Piirivalveameti kohustustel seoses broneeringuinfo kava rakendamisega
                     2
                  . 
               
               
                  Leping jõustus 22. märtsil 2006 ja põhines real kohustustel, mille Kanada Piirivalveamet endale võttis seoses sellega, kuidas ta broneeringuinfot kasutab, ning Euroopa Komisjoni tehtud kaitse piisavuse otsusel, milles leiti, et Kanada Piirivalveameti kohustused tagavad isikuandmete piisava kaitse. 
               
               
                  Novembris 2008 korraldas komisjon 2006. aasta lepingu ühise läbivaatamise, mille käigus ta leidis, et Kanada Piirivalveamet täidab oma kohustusi ja lepingujärgseid tingimusi väga suures ulatuses.
               
               
                  Kanada Piirivalveameti kohustuste ja piisava kaitse otsuse kehtivus lõppes 22. septembril 2009. Kanada Piirivalveameti kohustustes oli ette nähtud, et üks aasta enne nende kehtivuse lõppu alustab Kanada Piirivalveamet komisjoniga läbirääkimisi, et pikendada kohustuste kehtivust mõlemale poolele vastuvõetavatel tingimustel.
               
               
                  Kanada valitsus esitas komisjonile taotluse, et pooled alustaksid läbirääkimisi kas olemasoleva raamistiku parandamiseks või uue lepingu sõlmimiseks.
               
               
                  Ühtlasi kinnitas Kanada Piirivalveamet liikmesriikidele, eesistujariigile ja komisjonile, et ta jätkab vahepeal oma kohustuste täitmist nii kaua, kui on vaja, et pidada läbirääkimisi ja sõlmida pikaajaline leping ELi ja Kanada vahel. Selle tulemusena võtsid liikmesriigid kohustuse tagada selle vahepealse aja jooksul jätkuv broneeringuinfo edastamine lennuettevõtjate poolt Kanadale.
               
               
                  Sellepärast alustas EL 2010. aastal Kanadaga läbirääkimisi, et allkirjastada uus kahepoolne leping, millega kehtestatakse tingimused ja raamistik, mille alusel lennuettevõtjad teevad Kanada Piirivalveametile kättesaadavaks ELi ja Kanada vahel lennukiga reisivate isikute broneeringuinfo. Kanadaga sõlmitava uue lepingu eelnõule kirjutati alla 25. juunil 2014 ja nõukogu esitas selle juulis 2014 Euroopa Parlamendile nõusoleku saamiseks. 30. jaanuaril 2015 palus Euroopa Parlament Euroopa Kohtult arvamust selle kohta, kas kavandatav broneeringuinfo leping Kanadaga on kooskõlas aluslepingute ja Euroopa Liidu põhiõiguste hartaga.
               
               
                  Direktiiv 2016/681/EL, mis käsitleb broneeringuinfo kasutamist terroriaktide ja raskete kuritegude ennetamiseks, avastamiseks, uurimiseks ja nende eest vastutusele võtmiseks („ELi broneeringuinfo direktiiv“) võeti vastu 27. aprillil 2016
                     3
                   ning sellega loodi õiguslik alus broneeringuinfo edastamiseks lennuettevõtjate poolt liikmesriikidele ja kehtestati kaitsemeetmed, mida liikmesriigid peavad rakendama broneeringuinfo töötlemisel. 
               
               
                  26. juulil 2017 esitas Euroopa Kohus eespool nimetatud arvamuse ja teatas, et kavandatavat broneeringuinfo lepingut Kanada ja ELi vahel ei või selle praegusel kujul sõlmida, sest mitmed selle sätted ei ole kooskõlas ELi tunnustatavate põhiõigustega, eelkõige õigusega isikuandmete kaitsele ja eraelu puutumatusele. Samuti leidis kohus, et sellise lepingu õiguslik alus peaks olema ELi toimimise lepingu artikli 87 lõike 2 punkt a koos ELi toimimise lepingu artikli 16 lõikega 2.
               
               
                  Pärast selle arvamuse esitamist on Kanada Piirivalveamet väljendanud soovi astuda uuesti läbirääkimistesse, et leida mõlemale poolele vastuvõetavad tingimused, mis oleksid kooskõlas kohtu järeldustega.
               
            
         
         
            
               
                  Sellepärast peaks EL astuma Kanadaga uuesti läbirääkimistesse, et allkirjastada uus kahepoolne leping, milles sätestatakse raamistik ja tingimused, mille alusel lennuettevõtjad edastavad ELi ja Kanada vahel lennukiga reisivate isikute broneeringuinfo Kanada Piirivalveametile viisil, mis on kooskõlas kohtu nõuetega.
               
               
                  Läbirääkimised peaksid piirduma ainult nende aspektidega, mis on vajalikud tulenevalt kohtu arvamusest. Kõik muud 25. juunil 2014 allkirjastatud lepingu elemendid peaksid jääma puutumata.
               
            
            
               3.SOOVITUSE ÕIGUSLIK KÜLG
            
            
               
                  Euroopa Kohtu arvamuses varem kavandatud ELi-Kanada broneeringuinfo vahetamise lepingu kohta, millele on viidatud juba eespool, on sätestatud õiguslikud nõuded, mis tuleb täita, et see leping oleks kooskõlas Euroopa Liidu põhiõiguste hartaga. 
               
               
                  Käesolev soovitus põhineb Euroopa Liidu toimimise lepingu artiklil 218. Kuna kohus on oma arvamuses juba selgitanud, et kavandatav leping peaks põhinema ELi toimimise lepingu artikli 16 lõikel 2 ja artikli 87 lõike 2 punktil a, on need sätted ka märgitud lepingu materiaalõigusliku alusena. Kooskõlas Euroopa Liidu toimimise lepingu artikliga 218 nimetatakse komisjon liidu läbirääkijaks.
               
            
            
               Soovitus:
            
            
               NÕUKOGU OTSUS,
            
            
               millega antakse luba alustada läbirääkimisi Euroopa Liidu ja Kanada vahelise lepingu üle, mis käsitleb broneeringuinfo edastamist ja kasutamist, et ennetada ja tõkestada terrorismi ja muid raskeid rahvusvahelisi kuritegusid 
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 16 lõiget 2 ja artikli 87 lõike 2 punkti a koostoimes artikli 218 lõigetega 3 ja 4,
            
            
               võttes arvesse Euroopa Komisjoni soovitust
            
            
               ning arvestades järgmist:
            
            
               (1)Tuleks alustada läbirääkimisi, et sõlmida Euroopa Liidu ja Kanada vahel leping, mis käsitleb broneeringuinfo edastamist ja kasutamist, et ennetada ja tõkestada terrorismi ja muid raskeid rahvusvahelisi kuritegusid.
            
            
               (2)Lepingus tuleks austada põhiõigusi ja järgida Euroopa Liidu põhiõiguste hartas tunnustatud põhimõtteid, eelkõige harta artiklis 7 sätestatud õigust era- ja perekonnaelu austamisele, artiklis 8 sätestatud õigust isikuandmete kaitsele ja artiklis 47 sätestatud õigust tõhusale õiguskaitsevahendile ja õiglasele kohtulikule arutamisele. Lepingut tuleks kohaldada kooskõlas nimetatud õiguste ja põhimõtetega.
            
            
               (3)[Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artikli 3 kohaselt on kõnealused liikmesriigid teatanud oma soovist osaleda käesoleva otsuse vastuvõtmisel ja kohaldamisel.]
                  
                  VÕI
                  
                  [Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artiklite 1 ja 2 kohaselt ning ilma, et see piiraks nimetatud protokolli artikli 4 kohaldamist, ei osale kõnealused liikmesriigid käesoleva otsuse vastuvõtmisel ning see ei ole nende suhtes siduv ega kohaldatav.]
                  
                  VÕI
                  
                  [Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artiklite 1 ja 2 kohaselt ja ilma, et see piiraks kõnealuse protokolli artikli 4 kohaldamist, ei osale Ühendkuningriik käesoleva otsuse vastuvõtmisel ning see ei ole tema suhtes siduv ega kohaldatav.
                  
                  Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artikli 3 kohaselt on Iirimaa (... kirjaga) teatanud oma soovist osaleda käesoleva otsuse vastuvõtmisel ja kohaldamisel.]
                  
                  VÕI 
                  
                  [Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artikli 3 kohaselt on Ühendkuningriik (... kirjaga) teatanud oma soovist osaleda käesoleva otsuse vastuvõtmisel ja kohaldamisel. 
                  
                  Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artiklite 1 ja 2 kohaselt ja ilma, et see piiraks kõnealuse protokolli artikli 4 kohaldamist, ei osale Iirimaa käesoleva otsuse vastuvõtmisel ning see ei ole tema suhtes siduv ega kohaldatav.] 
            
            
               (4)Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Käesolevaga antakse komisjonile luba alustada liidu nimel läbirääkimisi Euroopa Liidu ja Kanada vahelise lepingu üle, mis käsitleb broneeringuinfo edastamist ja kasutamist, et ennetada ja tõkestada terrorismi ja muid raskeid rahvusvahelisi kuritegusid. 
            
            
               Artikkel 2
            
         
         
            
               Läbirääkimisjuhised on esitatud lisas.
            
            
               Artikkel 3
            
            
               Läbirääkimiste käigus konsulteeritakse erikomiteega, mille määrab nõukogu.
            
            
               Artikkel 4
            
            
               Käesolev otsus on adresseeritud komisjonile. 
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Euroopa Kohtu arvamus 1/15, 26. juuli 2017 (EU:C:2017:592).
               
               
                  
                     (2)
                  ELT L 82, 21.3.2006, lk 15, ja ELT 91, 29.3.2006, lk 49.
               
               
                  
                     (3)
                  ELT L 119, 4.5.2016, lk 132.
               
            
      
    ---documentbreak--- 
      
         
               EUROOPA KOMISJON
            Brüssel,18.10.2017
            COM(2017) 605 final
            LISA
            Juhised läbirääkimiste pidamiseks Euroopa Liidu ja Kanada vahelise lepingu üle, mis käsitleb broneeringuinfo edastamist ja kasutamist, et ennetada ja tõkestada terrorismi ja muid raskeid rahvusvahelisi kuritegusid
            järgmise dokumendi juurde:
            Soovitus: Nõukogu otsus, 
            millega antakse luba alustada läbirääkimisi Euroopa Liidu ja Kanada vahelise lepingu üle, mis käsitleb broneeringuinfo edastamist ja kasutamist, et ennetada ja tõkestada terrorismi ja muid raskeid rahvusvahelisi kuritegusid
            
               
         
         
            
               LISA
            
            
               Juhised läbirääkimiste pidamiseks Euroopa Liidu ja Kanada vahelise lepingu üle, mis käsitleb broneeringuinfo edastamist ja kasutamist, et ennetada ja tõkestada terrorismi ja muid raskeid rahvusvahelisi kuritegusid
            
            
               järgmise dokumendi juurde:
            
            
               Soovitus: Nõukogu otsus, 
            
            
               millega antakse luba alustada läbirääkimisi Euroopa Liidu ja Kanada vahelise lepingu üle, mis käsitleb broneeringuinfo edastamist ja kasutamist, et ennetada ja tõkestada terrorismi ja muid raskeid rahvusvahelisi kuritegusid
            
            
               Leping peaks sisaldama kõiki vajalikke tagatisi, et see oleks kooskõlas Euroopa Liidu põhiõiguste harta artiklitega 7, 8, 21 ja artikli 52 lõikega 1, nagu on ette nähtud Euroopa Liidu Kohtu 26. juuli 2017. aasta arvamuses 1/15
                  1
               .
            
            
               Kõik muud elemendid ELi ja Kanada vahel 25. juunil 2014 allkirjastatud lepingus, mis käsitleb broneeringuinfo edastamist ja kasutamist, peaksid jääma puutumata.
            
         
         
            
                  
                     (1)
                  
                  
                        Euroopa Kohtu 26. juuli 2017. aasta arvamus 1/15 (EU:C:2017:592).